Gedagte vir die dag: Alleen om te bidFoto: living365withjesus.wordpress.com Nog voor dagbreek die volgende oggend het Jesus opgestaan en alleen op ’n stil plek gaan bid. (Markus 1:35) Kom ons kyk na enkele grepe uit Jesus se manier van lewe. Waarop het Hy gefokus? Wat was vir Hom die heel belangrikste? In Markus 1:35 word ons bekend gestel aan een van Jesus se heel belangrikste aktiwiteite, naamlik om stil te word voor God. Die Seun van God soek sy Vader se teenwoordigheid op. Dit was nie sommerso ŉ skietgebedjie in die gewone gang van sake nie. Ná ŉ baie besige dag en aand het Jesus die volgende oggend nog voor ligdag opgestaan om iewers alleen te gaan bid. Gebed was vir Hom lewensbelangrik. Ons vind dit ook by ander geleenthede. Waarom was dit vir die Seun van God nodig om te bid? Gebed is bo alle ander dinge ŉ uitdrukking van gemeenskap. Hy het sy Vader liefgehad en wou graag met Hom in gemeenskap verkeer. Alleen by ŉ eensame plek. Net Hy en sy Vader. Dalk is hierdie eerste les wat ons in die Markusevangelie van Jesus leer een van die heel belangrikste lesse. Om selfs te midde van die drukste program gebed, gemeenskap met God, as een van die heel belangrikste prioriteite te reken. Bron: By waters van rus deur Johan Smit Uitgewer: Christelike Uitgewersmaatskappy